ຂປລ. ໃນວັນທີ 12 ຕຸລາ 2018, ທີ່ສະຖາບັນຄຸ້ມຄອງວິທະຍາສາດ ແລະ ເຕັກໂນໂລຊີ ນະຄອນຫລວງວຽງຈັນ, ໄດ້ມີການພົບປະ ລະຫວ່າງ ການນຳຂັ້ນສູງ ກັບບັນດານັກວິທະຍາສາດລາວ ເນື່ອງໃນໂອກາດວັນວິທະຍາສາດແຫ່ງຊາດ. ໃນໂອກາດດຽວກັນ ກໍໄດ້ມີການມອບໃບຍ້ອງຍໍ ໃຫ້ນ້ອງນັກຮຽນທີ່ມີຫົວຄິດປະດິດສ້າງ ຄົ້ນຄວ້າຜະລິດອຸປະກອນຮັບ ໃຊ້ຊີວິດການເປັນຢູ່ ໄດ້ຮັບຫລຽນລາງວັນ ໃນລະດັບພາກພື້ນອາຊີ ແລະ ໄດ້ຮັບການຍ້ອງຍໍ ບັ້ນການແຂ່ງຂັນພາບໃຕ້ ໂຄງການວິທະຍາສາດ ໜຸ່ມນ້ອຍອາຊຽນ.
ໃນໂອກາດດັ່ງກ່າວ, ທ່ານ ຄຳພັນ ພົມມະທັດ ກ່າວວ່າ: ວຽກງານວິທະຍາສາດ ແລະ ເຕັກໂນໂລຊີ ຕ້ອງໄດ້ປັບປຸງບາງດ້ານ ເປັນຕົ້ນແມ່ນປັບປຸງລະບົບ ການຈັດຕັ້ງການເຄື່ອນໄຫວ, ການຄຸ້ມຄອງ, ການພັດທະນາວິທະຍາສາດ ແລະ ເຕັກໂນໂລຊີ ໃຫ້ມີການພົວພັນຮ່ວມມື ລະຫວ່າງ ການຄຸ້ມຄອງລັດ, ທຸລະກິດເອກະຊົນ ແລະ ຄູ່ຮ່ວມພັດທະນາ ເປັນຕົ້ນ ການຮ່ວມມືການລົງທຶນ ໃສ່ການຄົ້ນຄວ້າພັດທະນາແຫ່ງຊາດ ໃຫ້ໄດ້ເພີ່ມຂຶ້ນ; ສ້າງຄວາມເຂັ້ມແຂງ ດ້ານບຸກຄະລະກອນວິທະຍາສາດ ແລະ ເຕັກໂນໂລຊີ ໂດຍມີການປະສານສົມທົບ ກັບຂະແໜງການສືກສາ, ສ້າງນັກຄົ້ນຄວ້າ ນັກວິທະຍາສາດ ແລະ ສົ່ງເສີມຜູ້ມີຄວາມສາມາດພິເສດ ດ້ານວິທະຍາສາດ ແລະ ເຕັກໂນໂລຊີ; ສຸມໃສ່ການປັບປຸງບັນດານິຕິກຳ ທີ່ສົ່ງເສີມການຄົ້ນຄວ້າ ພັດທະນາດ້ານນະວັດຕະກຳ ຫົວຄິດປະດິດສ້າງທີ່ເປັນລະບົບ, ຄວາມສາມາດໃນການແຂ່ງຂັນ ເຊິ່ງໃນນັ້ນສົ່ງເສີມການເຂົ້າເຖິງແຫລ່ງທຶນ ແລະ ການນຳໃຊ້ຜົນການຄົ້ນຄວ້າ ລວມທັງການຈົດສິດທິບັດ ຫລື ລິຂະສິດຕ່າງໆ.
ພ້ອມນີ້, ໃຫ້ນຳໃຊ້ຜົນການຄົ້ນຄວ້າ ພັດທະນາວິທະຍາສາດ ແລະ ເຕັກໂນໂລຊີ ເຂົ້າໃນບັນດາໂຄງການລົງທຶນ ທີ່ເປັນຍຸດທະສາດລະດັບຊາດ ໂດຍມີການສົມທົບນຳໃຊ້, ຍົກລະດັບວິທະຍາສາດ, ເຕັກໂນໂລຊີ ແລະ ນະວັດຕະກຳ; ພ້ອມທັງສຸມໃສ່ພັດທະນາພື້ນຖານໂຄງລ່າງ ແລະ ການບໍລິການເຕັກນິກວິທະຍາສາດ ແລະ ເຕັກໂນໂລຊີ ທີ່ມີການສະໜັບສະໜູນເຕັກໂນໂລຊີ, ການຄົ້ນຄວ້າພັດທະນາ ໃນຮູບແບບການຄ້າ.
ຂ່າວ-ພາບ : ສົມຫວັງ
ເນື້ອໃນ: ຂປລ